DA Den Europæiske Unions Tidende CE 84/496

(2004/C 84 E/0574)

SKRIFTLIG FORESPØRGSEL E-2681/03

af Robert Goebbels (PSE) til Kommissionen

(10. september 2003)

Om: Belgisk godkendelse af luxembourgske eksamensbeviser

På den luxembourgske regerings website angives det, at det fransktalende sprogfællesskab i Belgien fra det akademiske år 2003/2004 og som følge af en henvendelse fra Europa-Kommissionens side igen kræver, at indehaverne af en luxembourgsk studentereksamen eller teknisk studentereksamen skal have deres eksamensbevis godkendt af de belgiske myndigheder, før de kan indskrives ved universiteter og højere læreanstalter i Belgien.

De luxembourgske studerende har ikke hidtil stået over for denne administrative forhindring, og det viser sig, at de studerende, der har ønsket at indskrive sig ved et belgisk universitet for det akademiske år 2003/2004, og som har indleveret de relevante dokumenter, endnu ikke har modtaget det fransktalende sprogfællesskabs godkendelse af deres studentereksamen. De risikerer altså ikke at kunne blive indskrevet fra det kommende akademiske år, og dette på trods af, at en del af disse studerende allerede har investeret penge i forberedelserne til deres videregående uddannelse (bolig, lejegaranti osv.).

Vil Kommissionen gøre præcist rede for situationen?

Har Kommissionen til hensigt at henvende sig til de belgiske myndigheder for at sikre, at de pågældende luxembourgske studerende bliver indskrevet?

Hvorfor skal luxembourgske studerende på ny have deres eksamensbeviser godkendt, når man tidligere sidestillede dem med belgiske studerende?

Svar afgivet på Kommissionens vegne af Viviane Reding

(27. oktober 2003)

Efter at have modtaget klager fra statsborgere i en række medlemsstater, heriblandt også fra belgiske statsborgere, som er indehavere af et fransk studentereksamensbevis, henledte Kommissionen i 1999 den belgiske regerings opmærksomhed på overensstemmelsen mellem på den ene side lovgivningen og det franske fællesskabs administrative praksis vedrørende adgang til videregående uddannelse for indehavere af studentereksamensbeviser, der var blevet udstedt i de øvrige medlemsstater, og på den anden side EF-traktatens artikel 12, 149 og 150.

Begrundelsen for at indlede en overtrædelsesprocedure var, at adgangen for statsborgere fra andre medlemsstater til videregående uddannelse i Belgien inden for visse områder (medicin, farmaci etc.) var gjort betinget af, at vedkommende bestod en studieegnethedsprøve, en såkaldt modenhedsprøve, som elever med belgisk studentereksamen ikke skulle gå op til.

Kommissionen er af den opfattelse, at denne betingelse er i modstrid med EF-traktatens artikel 12 sammenholdt med EF-traktatens artikel 149 og 150. Retten til ligebehandling af statsborgere fra andre medlemsstater for så vidt angår undervisning og erhvervsuddannelse er blevet fastslået ved Domstolens dom af 13. februar 1985 (Gravier 293/83). I denne dom slår Domstolen fast, at denne ret nødvendigvis, såfremt den skal have noget formål, og under forudsætning af, at eksamensbeviset ækvivalerer med et belgisk eksamensbevis, hvorved der garanteres et uddannelsesniveau, der mindst svarer til det tilsvarende belgiske, omfatter retten til ikke at være underlagt betingelser for adgang til videregående uddannelse som f.eks. fremlæggelse af et bevis for studieegnethed, da sådanne betingelser ikke gælder for elever, som har erhvervet deres eksamensbevis i Belgien.

Da de belgiske myndigheder ikke har truffet passende foranstaltninger for at bringe denne situation til ophør, har Kommissionen anlagt sag mod Belgien ved Domstolen i medfør af EF-traktatens artikel 226.

I sit svarskrift har Belgien anført, at det for at bringe overtrædelsen til ophør har gennemført to ændringer i den lovgivning, der gælder for det franske fællesskab i Belgien: ændring af artikel 1 i »arrêté royal« af 20. juli 1971 og afskaffelse af den automatiske ækvivalensordning, som har været gældende for luxembourgske eksamensbeviser siden 1999.

Kommissionen er af den opfattelse, at ændringen af »arrêté royal« af 1971 var tilstrækkelig til at bringe det påtalte traktatbrud til ophør.

Desuagtet mener Kommissionen, at det havde været mere logisk, hvis Belgien havde undersøgt, om statsborgere fra andre medlemsstater ikke også burde være omfattet af automatisk ækvivalens for så vidt angår studentereksamensbeviser på samme måde som luxembourgske statsborgere. Med afskaffelsen af den automatiske ækvivalens, der hidtil har været gældende for luxembourgske statsborgere, ser det ud, som om man i praksis genindfører en administrativ betingelse, som man tidligere anså for unødvendig.

Kommissionen har ikke modtaget nogen klager fra studerende fra andre medlemsstater over, at det franske fællesskab i Belgien har undladt at anerkende deres studentereksamensbeviser ved indskrivningen på et belgisk universitet for det akademiske år 2003-2004. Kommissionen opfordrer det ærede medlem til at fremsende alle relevante oplysninger herom.

Skulle det på baggrund af konkrete klager vise sig, at luxembourgske studerende (eller studerende fra andre medlemsstater) bliver underlagt en administrativ procedure, som ikke står i rimeligt forhold til ækvivalensprocedurens formål, og der derved skabes en hindring for de studerendes mobilitet, vil Kommissionen kunne indlede en ny overtrædelsesprocedure mod Belgien i henhold til EF-traktatens artikel 226.